Søren Egge Rasmussen (EL), 2026-02-17:
Tak for det.
Det er jo korrekt, at det har taget 2 år, fra at man indgik sådan en lille dyrevelfærdsaftale, til at vi så ser sådan et lovforslag her.
Løser lovforslaget alt med strengere straffe?
Nej, det gør det jo ikke.
Når man kigger tilbage på det, fik vi vedtaget en dyrevelfærdslov, hvor i vi processen fik lavet nogle forbedringer.
Vi fik faktisk præciseret nogle ting og fik lavet lovforslaget bedre.
Så sker der jo så efterfølgende det, at der bliver lavet nogle bekendtgørelser, og hvis jeg kigger på den bekendtgørelse, der har med grise at gøre, synes jeg i høj grad, at den underminerer lovgivningen.
Så har vi så en Fødevarestyrelse, som skal tage rundt og sikre regelhåndhævelse, men det er jo så regelhåndhævelse i forhold til bekendtgørelsen, som er udvandet i forhold til loven, og så er vi altså et forkert sted, hvor man ikke prioriterer dyrevelfærd højt nok.
Kan jeg give et eksempel på det?
Ja, det kan jeg sådan set meget nemt.
Det er altså ikke noget, der prioriterer dyrevelfærd.
Så er der nogle krav til, hvor meget plads eller hvor lidt plads de der grise skal have.
En gris på 100 kg skal kunne være på 0,65 m².
Den kan nok lige stå der, men når den lægger sig ned, har den svært ved at være der.
Så er det præciseret, at der ikke må anvendes naturlig eller kunstig avl eller avlsmetoder, der påfører eller kan påføre grise smerte, skade, lidelse, angst, varige men eller væsentlig ulempe.
Jeg vil nok sige, at når der er 25.000 smågrise, der dør hver dag i produktionen, og når hver sjette af avlssøerne dør i stalden enten ved at blive aflivet eller ved at dø selv, så er der altså et eller andet helt galt.
Der burde man jo gå ud og kontrollere og sige: Det kan da ikke være rigtigt; så bruger man da de forkerte avlslinjer, hvis det er så galt.
Så jeg synes, vi har et kæmpeproblem, og det løses ikke ved at lave højere straffe.
Vi går sådan set ind for det her lovforslag, som hæver straffen, og som også kan føre til, at der er nogle mennesker, der bliver frakendt retten til at holde dyr.
Det synes jeg er på sin plads.
Jeg tænker så lidt, om det her ikke kunne gå lidt videre.
95 pct. af alle smågrise, som overlever den første tid, bliver halekuperet.
Det burde man da sætte ind over for.
Det burde man da tage med i en lovgivning for at sikre, at det ikke sker.
Jeg tror ikke, at det er det, der er konsekvensen af det her lovforslag.
Men jeg vil egentlig gerne via en udvalgsbehandling prøve at få afklaret, hvad det er, den her lov egentlig kan bruges til.
Vi har set nogle eksempler i TV 2's udsendelse, bl.a. en hel flok grise med koldbrand i halerne.
Det kan ske med en enkelt gris, der er kommet i klemme et sted, men vi taler om koldbrand i halerne hos en hel flok grise.
Det er yderst smertefuldt, og det er så noget, som en fra toppen i dansk landbrug har ladet ske ude i sine stalde.
Det synes jeg kunne være interessant at få belyst.
Der har været en høring om lovforslaget her, og jeg synes, det er godt, at man imødekommer de høringssvar, som siger, at det ikke er rimeligt, at det er chaufføren eller den, der er med chaufføren, som har ansvaret for en gris, der ikke er transportegnet, og som er kommet med i en eller anden kæmpe flok i en eller anden læsning, der er sket meget hurtigt.
Chaufføren har ansvaret for, at køleanlægget kører, og at han kører ordentligt på vejene.
Jeg synes, det er godt, at det er blevet imødekommet.
Så synes jeg, når jeg ser sådan et lovforslag her, at der altså er brug for, at man efter valget får en opfølgning: Sammen om Dyrene II .
Jeg har en enkelt kommentar mere.
Det er jo sådan set lidt naturligt, at der opstår problemer ude i staldene, især med slagtesvinene, for man bruger i gennemsnit 8,3 sekunder pr. dyr om dagen til ligesom at tage sig af dem.
Så jeg tror, at vi skal passe bedre på dyrene og have flere ansatte ude i staldene til at varetage dyrevelfærden.